Kotimaan puolesta
Oi, siunaa kallehin synnyinmaa!
 soi huulilta tuhansilta,
 ja hennot kätöset kohoaa
 Sun puoleesi joka ilta.
 Taas nousee ruskossa aamujen
 Sun luokses rukous lapsien
 kuin suitsutus alttarilta.

 Suo Suomeen kirkkahat aamunkoit
 ja päivät varjoja vailla.
 Näin kauniin maan kun Sä meille soit,
 se onnea oisko vailla.
 Ja rakkaus lastenkin sydämeen
 suo kotitupamme turpeeseen –
 Sun rauhasi olkoon mailla!

 Nyt kevät saloja kirkastaa
 ja valon valta jo voittaa,
 ja kukkaan korvetkin puhkeaa
 ja virttä virratkin soittaa.
 Ah, anna valoa jokaiseen
 nyt Suomen lapsenkin sydämeen,
 niin siitä onnemme koittaa.

 Ei tuulet taita, ei virrat vie,
 kun Isän käsi vain johtaa.
 Niin kauan turvassa maani lie,
 kun tähdet taivaalla hohtaa.
 Sä suojaa koteja pienoisten!
 Sun armos huomassa, Ijäinen,
 mun maatani onni kohtaa.

1900.